《送陵浚明给事还朝一首》
明代·黄省曾

八族吴宗贵，诸妫汉裔扬。太中垂宴喜，颖守炳趋蹡。

附翼为龙翠，搴舆集凤凰。绍枝繁领袖，继体并干将。

吾子金闺彦，高名紫旦乡。妙龄怀耿节，韦布巳孤翔。

鹗举兼巍荐，鸿飞列要行。翰门供暮直，琐地寄朝阳。

直气鸾闱上，忠谟象阙傍。定仪如惯习，论事有敷详。

急务延英视，宏图玉塞防。用人陈四策，弼帝补多方。

台驳情惟允，枢封夜未央。峥嵘奇管籥，慨慷动天皇。

遂典衡才任，遥司藻墨场。赤霞南省阔，碧草会稽芳。

水镜逢悬昭，儒衿共激昂。罄忠罗竹箭，拭眼得骊黄。

春日王程远，青云宦路长。禁臣勤斧钺，明主夙衣裳。

怀中有新草，行见奏明光。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。